| ParnasΠαρνασσός |
| --- |
| Pogled na vrh planine Liakoura |
| Nadmorska visina: | 2 457 |
| Mesto: |  Grčka |
| Venac: | Pindsko gorje |
| Koordinate: | 38°32′N 22°37′E﻿ / ﻿38.533°N 22.617°E﻿ / 38.533; 22.617 |
| Topo. mapa: | Parnas na karti GrčkeParnasParnasPozicija Parnasa na karti Grčke |

**Parnas**(grčki: *Παρνασσός*, latinski: *Parnassus*) je vapnenačka planina u centralnoj Grčkoj koja se uzdiže iznad svetišta Delfi, sjeverno od Korintskog zaljeva.

Sa Parnasa se pruža veličanstven pogled na gajeve maslina i okolicu. Po pričama iz grčke mitologije, planina je bila posvećena bogu Apolonu i korikijskim nimfama, planina je i dom muza. Ova planina je imala visoko simboličko značenje već od neolita pa tako i za Dorane.

Geografija
----------

Planina Parnas dio je masiva Pind, koja se proteže sjeverno od Korintskog zaljeva, preko Fokide do Beotije visoka 2 457 metara.

Mitologija
----------

Planina je dobila ime po Parnasu, sinu nimfe Kleodore i običnog smrtnika Kleopompusa. Postojao je i grad u kojem je vladao Parnas, ali on je poplavljen velikim potopom. Preživjeli stanovnici su pobjegli od poplave na visoke obronke planine i osnovali novi grad *Lykoreu* (to na starogrčkom znači = vučje zavijanje). 
Nasuprot tome Orfej se naselio na planini, tu ga je vidio bog Apolon i dao mu zlatnu liru na kojoj ga je naučio svirati.

Planina Parnas je mjesto na kojoj se zbivaju i neki manje značajni događaji iz grčke mitologije.

* U pojedinim verzijama grčke mitološke priče o velikom potopu Deukalionova arka usidrila se je na vrhovima planine Parnas.
* Orest se jedno vrijeme krio na Parnasu.
* Planina Parnas je bila također i dom boga Dioniza.
* Korikijska pećina, na padinama planine Parnas bila je posvećena bogu Panu i Muzama.
* Planina Parnas je po nekim pričama također i dom mitskog krilatog konja Pegaza.

Parnas slika Antona Raphaela Mengsa iz 18. vijeka

Parnas u umjetnosti
-------------------

Ime *Parnas* se do danas toliko raširilo u umjetnosti, da je danas sinonim za dom poezije, kniževnosti i znanja.

Od 18. vijeka zavladala je prava moda slikanja motiva i mitoloških prizora na temu planine Parnas, poput scene - Apolona okruženog muzama, neka od najpoznatijih djela sa tom temom su;

* *Apolon i muze sa Parnasa*, djelo Nicolasa Poussina.
* *Freska Parnas* iz vatikanske Stanza della Segnatura, djelo Raffaela Santia iz 1511. godine.
* *Parnas*, slika na platnu Antona Raphaela Mengsa.
* Parnasovci je naziv za skupinu francuskih pjesnika okupljenih oko zbornika pjesama Suvremeni Parnas koji izlazi 1866.
* Po Parnasu je nazvano pariško brdo Montparnasse.

Crtež Apolona i muza na planini Parnas od Poussina

Planina Parnas danas
--------------------

Po *Parnasu* ima boksita koji se eksploatira za proizvodnju aluminija.

Us to se padine planine danas koriste i za dva skijališta; *Kelaria* i *Fterolaka*, ova dva skijališta zajedno formiraju najveći skijaški centar u Grčkoj. Manje skijalište Gerontora (ima samo dvije vučnice) nalazi se preko puta planinskog hrpta Kelaria. 
Izgradnja skijališta počela je 1975. pa je prvi dio dovršen 1976. kada su u rad puštene dvije vučnice na skijalištu Fterolaka. Novo skijališta Kelaria dovršeno je 1981. a od sezone 1987. - 1988. žičara Hermes povezala je ova dva skijališta.

Danas *Skijališni centar Parnas* ima 25 uređenih staza dužine oko 30 km. sa više vučnica i žičara, koje mogu prevesti 5000 skijaša na sat.

Vrhovi Parnasa
--------------

Najviše točke planine Parnas su;

* Liakoura (*Λιάκουρα*) 2455 m.
* Tsárkos (*Τσάρκος*), 2415 m
* Gerontóvrachos (*Γεροντόβραχος*), 2395 m
* Kalójiros (*Καλόγηρος*), 2327 m
* Mávra Lithária (*Μαύρα Λιθάρια*), 2326 m
* Voidomáti (*Βοϊδομάτι*), 1947 m
* Petrítis (*Πετρίτης*), 1923 m
* Pyrgákia (*Πυργάκια*), 1718 m

Izvori
------

1. 1 2 3  „*Mount Parnassus*" (engleski). Encyclopædia Britannica. Pristupljeno 16. 05. 2013.
2. ↑  „The Parnassos Ski Centre". Arhivirano iz originala na datum 2006-08-22. Pristupljeno 2013-05-17.

Vanjske veze
------------

* *Mount Parnassus* na portalu Encyclopædia Britannica ()
* Flora grčkih planina Arhivirano 2008-05-12 na Wayback Machine-u